M. Vášáryová, poslankyňa: (2008-02-01):
Upozorňujem na článok v dnešnom Trende, kde novinár Kristián Slovák už avizuje, že už vedia, kto napísal túto správu, ktorú ste predkladali, pán minister. A vyslovuje, zrejme sa to dozvieme v krátkom čase, a vyslovuje domnienku, že vy ste to boli ako jeden z posledných, ktorý ju podpisoval. A nadobúdam dojem po niekoľkých dvojminútových vystúpeniach pána predsedu HZDS Mečiara, že jediný, ktorý by asi mal napísať takúto správu, je pán Mečiar. A kladiem si otázku, prečo vláda Slovenskej republike nepoprosila pána Mečiara, aby túto správu napísal? Myslím si, že balkón by bol plný. A všetci by sa veľmi o to zaujímali na rozdiel od dneška, keď sa pozerám na ten balkón. A preto si kladiem otázku a ďakujem vlastne vláde Slovenskej republiky, že sme mali možnosť dva dni, vyše dvoch dní rokovať o tomto probléme na pôde Národnej rady, pretože inak by sme sa my k slovu nedostali. Takže ja za to naozaj veľmi ďakujem, lebo vynorili sa témy, ktoré sú už dávno zasunuté. Ale uvedomme si, že my tu rokujeme dva dni o probléme minulosti a pred nami sú veľké výzvy budúcnosti, práve čo sa týka plynárenského priemyslu a práve čo sa týka plynu, a medzinárodné súvislosti, v ktorých sa ocitáme. Ja nebudem hovoriť dlho, ale chcem položiť tri otázky, ktoré sú pred nami teraz a dnes a o ktorých by sme mali v Národnej rade čo najskôr diskutovať. Prvá otázka je otázka diverzifikácie dodávok plynu. To je strategická a bezpečnostná otázka, od ktorej sa bude rozhodovať, akú bezpečnosť budeme vlastne v Slovenskej republike mať. Závisíme stopercentne od dodávok plynu z Ruskej federácie. A nebol by to problém, lebo Slovensko nepostihlo zatváranie kohútikov, ktoré postihlo na jednu celú zimu Estónsko a Ukrajinu a cez Ukrajinu Poľsko a aj Nemecko, kedy sa konečne zobudila Európska únia. Vyrovnali sme sa pomerne dobre aj so skokovým nárastom cien plynu, ktoré zdvihol Gazprom. Upozorňujem len, že Gazprom už avizuje, že mieni zdvihnúť cenu neuveriteľným spôsobom, a vy to viete, pán minister. Áno, my sme za návštevy ruského predsedu vlády Černomyrdina, keď 48 hodín pred svojou návštevou žiadal výmenu generálneho riaditeľa SPP, a tým podmienil svoj príchod na oficiálnu návštevu na Slovensko, my sme vtedy dostali výhodné podmienky. Tá zmluva končí v roku 2008. Vtedy nastúpil pán Ducký. Zrejme pán Mečiar vie o tom viac ako ja. My sme za tú výmenu a za tie zmluvy, ktoré sa vtedy podpísali na pôde a aj krytím SPP, zaplatili veľmi veľkú cenu v roku 1997 na samite v Madride, kde nášho predsedu vlády postavili do kúta a potom ho poslali preč, keď prijímali tri krajiny, keď nás mali prijímať do Severoatlantickej aliancie. To všetko je spojené s SPP. To je jedna otázka, a síce otázka diverzifikácie. Druhá otázka je, čo bude tiecť naším tranzitným plynovodom? Pred dvoma týždňami navštívil prezident Putin Bulharsko. Podpísali s Parvanovom zmluvy. Tento plynovod, ak sa bude realizovať, pán minister, vy to, samozrejme, sledujete, ja vás nijakým spôsobom nepodceňujem, tento plynovod pôjde aj do južného Talianska. Od roku 2000 sa diskutuje o baltickom plynovode a hoci som si zo začiatku, priznávam, myslela, že to je len ďalšia dymová clona, v tomto prípade veľmi veľká dymová clona podobná „peremyčke“, ktorú hral s nami Gazprom v rokoch 2000 – 2001, zdá sa, že baltický plynovod nebude dymovou clonou a že do 20 mld., možno aj viacej, kubíkov plynu pôjde popod Baltik rovno do severného Nemecka, 25 posledne, hej, bolo 18 voľakedy, teraz je už 25. Pripomínam, že naša rúra oficiálne má 90 mld. kubíkov, neoficiálne, nedovolím si to tvrdiť, možno trošku viacej a je už dnes spolovice prázdna. A keď sa z tohto pohľadu pozriete na privatizáciu, vážení kolegovia, SPP, uvedomte si, že na konci tejto rúry sú, zostanú len dvaja partneri, južné Nemecko, teda Rakúsko, hej, južné Nemecko a Francúzsko. A Francúzsko má diverzifikované dodávky plynu a odberá z Ruska 25 % ruského plynu a bude si setsakramentsky dávať pozor, aby nezvýšili túto svoju závislosť. Oni majú trochu inú politiku ako Nemecko. Čiže ak tu máme o niečom hovoriť, tak hovorme, z čoho bude mať Slovenská republika zisk z SPP, keď bude náš tranzitný plynovod prázdny? A preto sa vás chcem, pán minister, pýtať, s kým rokujeme? Ako sa dohovárame? Máme plány na zosieťovanie? Máme plány na zosieťovanie, viete veľmi dobre, veď ste človek informovaný, že pri konferencii, ktorú sme poriadali, „Úzke hrdlá“ medzi nami a Poľskom neexistuje nič. My máme problémy s Rakúskom, aby sme ich dokopali do toho, aby sme sa napojili na ich systémy. Ako budeme liberalizovať trh, keď nie sme zosieťovaní? Keď sa pozriete na mapu západnej Európy a ich sieť plynovodov a náš, udrie vám do očí jeden fakt, celá západná Európa je prepojená malými plynovodmi cez hranice. My máme len jednu obrovskú rúru a tá končí v Moskve. A to si treba uvedomiť. A moja tretia otázka je, ako diskutujeme s európskymi partnermi o spoločnej energetickej politike? Lebo si myslím, že spoločná energetická politika na európskej úrovni je mimoriadne vážna a dôležitá pre Slovenskú republiku, pre našu energetickú bezpečnosť a aj pre stratégiu. To je, myslím, veľmi dôležité. Ako sa staviame, ako budeme brániť Nabucco dnes, keď sú celé západné noviny plné toho, že South Stream, teda to, čo podpísal Parvanov s Putinom, absolútne vyradí Nabucco, to znamená diverzifikačný zdroj plynu pre nás z kaspickej oblasti. A čo keď sa potom to nepostaví? Skadiaľ budeme brať skvapalnený plyn, aby sme diverzifikovali? To sú otázky, na ktoré ja žiadam odpoveď, a máme právo, aby sme o nich už diskutovali, pán minister. V tejto súvislosti Ukrajina má novú vládu. Júlia Timošenko sa konečne ujala vlády. Júlia Timošenko je tvrdým partnerom na rokovanie a odborníčkou na plynárenstvo. Stretol sa už s ňou náš premiér? Stretol sa s ňou? My sme s Ukrajinou na jednej rúre. Ak prezident Putin v roku 2000 jasne povedal, že Rusko bude mať inú politiku tranzitu, v roku 2000, páni, bude mať inú politiku tranzitu, že obmedzí tranzit a chce vyvážať plyn zo svojho vlastného územia, preto stavia veľký prístav pri Sankt Peterburgu na skvapalnený plyn a podobne. (Ruch v sále.) Čo urobíme my s naším tranzitom? My sme napojení na Ukrajinu. Ich politika bude musieť byť časťou našej politiky. Ja sa pýtam, aké má rokovania slovenská strana s ukrajinskou stranou dnes? A upozorňujem, že Júlia Timošenko je tvrdým partnerom. Cez oficiálne správy sme zbežne boli oboznámení s tým, že obsahom rokovaní pána premiéra Fica so Sarkozym, s Merkelovou a Putinom boli aj energetické otázky. Kto z nás, páni, má aspoň minimálne vedomosti, o čom sa tam rokovalo? Ja nemám žiadne. Vy určite, dúfam, pán minister, že vy máte väčšie a jasné. Ale to by sme mali vedieť my tu v Národnej rade a mali by sme o tom rokovať, pretože je to otázka stratégie a bezpečnosti Slovenskej republiky. Mimochodom, o čom rokoval pán premiér Fico s pánom prezidentom Putinom na dači a čo mu sľúbil? Máme veľmi nepríjemné skúsenosti v tejto oblasti. To sú otázky dneška o plyne. To sú z môjho pohľadu otázky dneška. A keďže sa vrátil pán Mečiar, ja by som ho chcela, pána Mečiara, niečo poprosiť. My sa poznáme od roku 1990. A mne sa zdá, že po tých niekoľkých dvojminútových vystúpeniach pán Mečiar úplne ovládol mienku poslancov SMER-u. Stal sa zrazu tým, kto má jediný medzi nami tie pravé informácie. Ja by som vás, pán Mečiar, celkom vážne chcela poprosiť jednu vec, začnite písať pamäte, ale nepíšte ich, prosím vás, tak ako Pezlár písal o Slovenskom národnom povstaní. Lebo Pezlárove zápisky a mýty, ktoré písal do svojej knihy o Slovenskom národnom povstaní, majú dnes hodnotu zdrapu papiera. Vy viete, prečo mal byť vymenený generálny riaditeľ SPP pred Černomyrdinovou návštevou. Vy viete, čo robil pán Ducký a prečo sa nazýval „mistr 25 percent“. Vy viete mnohé veci, ktoré my nevieme, pominúc Remiáša a tak ďalej a tak ďalej. Ak vy nenapíšete, ak ste toho schopný dnes, nemýtizované, skutočné fakty, čo sa dialo v týchto rokoch aj s SPP, aj so všetkým okolo, my nebudeme mať do budúcnosti knihu, ktorá by jasne ukázala na tieto veci, a budú vznikať nové mýty a clony a dymy a politické zneužívania tohto problému. Vy to máte v rukách, pán Mečiar. Ja vás preto vyzývam, môžete predsa povedať, aby to vyšlo 15 rokov po tom, čo už tu nebudeme ani vy, ani ja. Ďakujem vám veľmi pekne. (Potlesk.)